
Balatonvilágos Község Önkormányzat Képviselő-testületének

2026. júliusi soron kívüli, nyílt ülésére

Tárgy: Balatonvilágos Szivárvány Óvoda igazgatójának kérelme
Előterjesztő: Takács Károly polgármester 

Előkészítette: Siófoki Közös Önkormányzati Hivatal Balatonvilágosi Kirendeltsége

Tisztelt Képviselő-testület!
A Balatonvilágosi Szivárvány Óvoda igazgatója a mellékelt beadvánnyal kereste meg önkormányzatunkat. 

A beadványból hiányoztak azok az adatok, amelyek alapvetőek egy ilyen hosszútávra szóló és jelentős költségnövelést tartalmazó döntés elbírálásához, mint például 
· az óvodai gyermeklétszám alakulása az elmúlt években, 
· a finanszírozott pedagógus létszám és a tényleges létszámok, 
· a költségvetési állami támogatás összegének alakulása, valamint 
· a kiadások alakulása éves bontásban. 
Ezen adatokat tartalmazó táblázatot a GEVSZ intézmény Gazdasági vezetője összeállította és az előterjesztés mellékletét képezik. 

Az adatok alapján egyértelműen megállapítható, hogy a gyermeklétszám – bár az előző évben kimagaslónak tűnt – ismét rendkívül alacsony: a legutóbbi statisztikába lejelentett 49 fő gyermeklétszám miatt a központi állami támogatás már a vezető helyettest sem támogatja. Amennyiben a létszám hasonló keretek között marad, így annak fedezetét is az önkormányzati forrásból kell fedezni. Nem fedezi továbbá teljes mértékben a 6 fő óvodapedagógus bérét sem, mivel létszámarányosan 5,4 főre kap támogatást az önkormányzat. Ez önmagában is mutatja, hogy nem indokolt hetedik pedagógus alkalmazása. 

Mindezeken túl azonban látható, hogy az óvoda működése az állami támogatáson túl további önkormányzati finanszírozást igényel, melynek eddigi összegei éves szinten 10 millió Ft-ot meghaladó összegeket mutattak, az idei évi költségvetésben pedig 34 millió Ft jelenleg ismert adatok alapján a saját forrás. Ezt a saját forrást növelné tovább megközelítőleg további 10 millió forinttal az önkormányzat plusz egy fő, állami támogatással nem finanszírozott alkalmazott álláshelyének biztosításával. (1 óvodapedagógus bére: 764.432.- Ft/hó, még ha a takarító létszám elvétele által keletkező megtakarítással együtt számolunk tovább, akkor is 7 millió Ft körüli csupán az alap bérköltség idei évi összegekkel számolva)
A kérelemben szerepeltetett „minimális 6 fő” tehát nem a minimális, hanem lényegében a támogatott maximális létszám a három óvodai csoport esetén.  

A vezetői létszámok 50 fő gyermeklétszámot meghaladó esetben tartalmaznak támogatást a vezető helyettesre. Az óvodapedagógus létszám gyermeklétszám arányosan kerül támogatásra.

Iskolatitkár alkalmazása 100 fős létszám fölött kerülhet szóba, mivel e létszám fölött kötelező, ezért alatta nem támogatott.
A kérelemben említett jogszabályi változások egyelőre tervezet szinten sem ismertek, ezekre alapozva felelőtlen döntés volna egy hosszú távú létszámbővítés. Azonban az óvodai csoportokban foglalkozásokat jelenleg is csak óvodapedagógus tarthat, a dajkák a gyermekfelügyeletben vehetnek részt főszabály szerint. 

Összegezve tehát nem indokolt a többletlétszám biztosítása. 
Javasolom a képviselő-testületnek a kérelem elutasítását. 
Kérem a Tisztelt Képviselő-testületet az előterjesztés megvitatására, az alábbi határozati javaslat elfogadására.
Balatonvilágos, 2026. július 15.

Takács Károly 


polgármester

Határozati javaslat:
Balatonvilágos Község Önkormányzat Képviselő-testülete megtárgyalta „Balatonvilágos Szivárvány Óvoda igazgatójának kérelme” tárgyú előterjesztést és az alábbi határozatot hozza:

Balatonvilágos Község Önkormányzat Képviselő-testülete nem támogatja a Balatonvilágos Szivárvány Óvoda igazgatójának kérelmét, nem biztosít további egy fő alkalmazott számára álláshelyet az intézmény költségvetésében önkormányzati forrás terhére.
A képviselő-testület felkéri a polgármestert az igazgató tájékoztatására.

Felelős: Takács Károly polgármester

Határidő: értelem szerint   

